Veeränd tunni korjamist ja kolm pangi olli kuh’aga täüs. Mariniirse hindäle kümme purki siini, seoaastadsõ edimädse purgi. Vahepääl oll’ laulu- ja tandsupidu, päält tuud põrutimi imä ja tütridega vahtsõst mõtsa, seokõrd mustikit otsma. Tutva, kes õks egä aasta noidõ korjamisõga hindäle hää palgalisa tegevä, es olõ esiki mõtsan käünü. Ega nä vast es lää kah sinnä umma aigu raiskama.
#000007
Pangi käevangun ja kombaini kanglin, marssõmi Pokumaa kanti mõtsa, vana hää kotusõ pääle, kost egä aasta õks kor’at om. Joba edimädse varrõ, mis vasta tulliva, olli paksult marju täüs ja ku platsi pääle saimi, sis õnnõ sinet’ vasta. «Rummal jutt, et marju ei olõ. Tulõ õnnõ kotust teedä,» sai tuukõrd mõtõldus ja paari tunniga olli üten võedu anoma marju täüs kor’adu. Kotun puhasti mar’a är ja kaaldsõ üle – 15 killu mustikit, peris häste. Muiduki tahtsõva latsõ taskurahha tiini ja arvssiva, et nuu mar’a võissi maaha müvvä.
#000008
Tuu iist olõ egä kõrd puul pangi kikkasiini saanu ja viimäne kõrd korssi karmanitävve naistõpunahaina üte raotu päält. Ega sis kõik tulõ kokko kor’ada, mis mõtsan ette jääs! Ei saa sorti, et ma täämbä korja õnnõ siini vai marju. Ja ku midägi ei saa, sis mõnusa jalutuskäügi saat õks, kuuman hainakuu mõtsan, kon õhk om paks egäsugutsist lõhnust ja sitikide-ritsikide suminast ja põdrasammõl (Islandi samblik) krõbisõs talla all. Tuu viimäne om kah hää karmanilõ pistä – õigõ rohi, ku köhä vaivas.
#000010